ភាព​មិន​ប្រាកដ​នៅក្រិកបង្កឲ្យផ្សារហ៊ុនអឺរ៉ុបបន្តធ្លាក់ចុះ
ព័ត៌មាន​អន្តរជាតិ​សំខាន់​ៗ​​សម្រាប់​ព្រឹក ថ្ងៃអង្គារ ទី​១៥ ខែ​ឧសភា។​
ទីផ្សារភាគហ៊ុននៅក្នុងទ្វីបអឺរ៉ុបបានចុះថ្លៃយ៉ាងខ្លាំងកាលពីថ្ងៃច័ន្ទ ខណៈដែលពួកអ្នកជួញដូរបានសម្តែងកង្វល់ថ្មីៗអំពីភាពមិនទៀងទាត់ខាងនយោបាយក្នុងប្រទេសក្រិកនិងបារម្ភថាតើក្រិកអាចក្លាយទៅជាប្រទេសទីមួយដែលចាកចេញពីសហភាពប្រើប្រាក់អឺរ៉ូដែលមានសមាជិក១៧ប្រទេសឬទេ។ សន្ទស្សន៍ភាគហ៊ុននៅក្នុងក្រុងឡុងដ៍ ប៉ារីស និងហ្វ្រេងហ្វឹត Frankfurt បានចុះថយប្រមាណ២ភាគរយ ចំណែកឯភាគហ៊ុនធំៗនៅក្នុងបូរី ញូវយ៉ក បានចុះថយបន្តិចនៅក្នុងការធ្វើពាណិជ្ជកម្មនៅពេលរសៀល។ តម្លៃប្រាក់អឺរ៉ូក៏បានចុះថយនៅក្រោម១ដុល្លារ២៩សេនជាលើកដំបូងក្នុងរយៈពេលជិត៤ខែមកនេះ។ ពួកប៉ូលីសនៅក្នុងប្រទេសនេប៉ាល់ Nepal បាននិយាយថាយន្តហោះមួយគ្រឿងបានធ្លាក់នៅជិតវាលយន្តហោះមួយក្នុងភាគខាងជើងប្រទេសបានបណ្តាលឱ្យមនុស្ស១៥នាក់ស្លាប់។ អាជ្ញាធរបាននិយាយថាមនុស្ស៦នាក់ដែលជិះយន្តហោះនោះដោយមានរួមមានជនជាតិដាណឺម៉ាក ២នាក់និងកុមារ២នាក់បាននៅរស់នៅក្នុងគ្រោះថ្នាក់នោះកាលពីថ្ងៃច័ន្ទ។យន្តហោះដែលជាកម្មសិទ្ធិរបស់ក្រុមហ៊ុនអាកាសចរណ៍ អាកនី អ៊ែរAgni Air បានធ្លាក់នៅពេលព្យាយាមចុះចតនៅឯចំណតយន្តហោះមួយនៅចុមសុម Jomsom ដែលជាមណ្ឌលមួយសម្រាប់អ្នកធ្វើធម្មយាត្រាហ៊ិនឌូ Hindu និងពួកអ្នកដើរកម្សាន្តតំបន់ភ្នំ។ លោកប្រធានាធិបតីលី ម្ញុង បាក់ Lee Myung-bak នៃប្រទេសកូរ៉េខាងត្បូងបានទទួលការស្វាគមន៍ដោយកងឆ្មាំកិត្តិយសមួយនៅក្នុងប្រទេសភូមានៅក្នុងទស្សនកិច្ចលើកទីមួយបែបនេះដោយមេដឹកនាំកូរ៉េខាងត្បូងម្នាក់ក្នុងរយៈពេលជិត៣០ឆ្នាំ។ ប្រទេសប៉ាគិស្ថានបានបង្ហាញសញ្ញាថាផ្លូវដឹកជញ្ជូនសម្ភារៈផ្គត់ផ្គង់របស់អង្គការអូតង់ទៅកាន់ប្រទេសអាហ្វហ្កានិស្ថានគួរត្រូវបើកជាថ្មី។ ពួកមន្ត្រីអាហ្វហ្គានីស្ថានបាននិយាយថាការផ្ទុះគ្រាប់បែកមួយគ្រាប់ក្នុងផ្សារមួយក្នុងភាគខាងជើងប្រទេសបានបណ្តាលឱ្យមនុស្ស៩នាក់ស្លាប់ដោយមានទាំងមន្ត្រីមូលដ្ឋានម្នាក់ផងដែរ។ កិច្ចចរចារវាងអាជ្ញាធរអ៊ីរ៉ង់និងពួកមន្ត្រីនៃទីភ្នាក់់ងារបរមាណូអ.ស.ប.បានចាប់ផ្តើមធ្វើហើយនៅក្នុងក្រុងវ្យែន Vienne នៅពេលដែលកាសែតស.រ.អ.ធំមួយបានរាយការណ៍ថាប្រទេសអ៊ីរ៉ង់បានរំលោភច្រើនដងលើច្បាប់សមុទ្រនៅក្នុងការព្យាយាមគេចពីការដាក់ទ័ណ្ឌកម្មដែលបានត្រូវដាក់កំហិតដោយសារកម្មវិធីបរមាណូដ៏ចម្រូងចម្រាស់របស់ខ្លួន។ ពួកមន្ត្រីសហភាពអឺរ៉ុបបាននិយាយថាពួកគេសង្ឃឹមថាប្រទេសក្រិកនឹងស្ថិតនៅជាផ្នែកមួយនៃតំបន់ប្រើប្រាក់អឺរ៉ូ ក៏ប៉ុន្តែប្រទេសនេះត្រូវតែធ្វើតាមការសន្យារបស់ខ្លួន។ លោកស្រី អេនជេឡា ម៉ាគេល អធិការបតីនៃប្រទេសអាល្លឺម៉ង់បានទទួលស្គាល់ថាការចាញ់ឆ្នោតរបស់គណបក្សអភិរក្សនិយមរបស់លោកស្រីនៅក្នុងការបោះឆ្នោតនីតិបញ្ញត្តិកាលពីថ្ងៃអាទិត្យនៅក្នុងរដ្ឋដែលមានមនុស្សច្រើនបំផុតក្នុងប្រទេសអាល្លឺម៉ង់ជា«បរាជ័យជូរចត់និងឈឺចាប់» ក៏ប៉ុន្តែលោកស្រីបានគូសបញ្ជាក់ថាវាគ្មានផលប៉ះពាល់ដល់គោលនយោបាយចំណាយត្បិតត្បៀតតឹងរ៉ឹងក្នុងទ្វីបអឺរ៉ុបរបស់លោកស្រីទេ។